**Sigrid Heien Hansen** (født 1995 på Sandane) er en norsk tidligere fotballspiller. Heien Hansen spilte for Vålerenga i Toppserien, frem til hun la opp i 2021. Hun er siden ekspertkommentator for Viaplay.

Fotballkarriere
---------------

Heien Hansen gikk på Firda videregående skole fra 2011 til 2012 og spilte da for ungdomsklubben Sandane (STIL) og Jølster. Hun gikk deretter til Fortuna Ålesund og tok det siste året på videregående skole på Ålesund videregående skole, latinskolen. Hun ble «årets spiller» i Fortuna i 2013. I sesongen 2014 var hun toppscorer for Fortuna i 1. divisjon.

Sommeren 2014 hadde hun tilbud fra både Arna-Bjørnar og Vålerenga i Toppserien. Hun valgte å signere for Arna-Bjørnar og debuterte i Toppserien i september 2014.

Etter to og et halvt år i Arna-Bjørnar gikk hun til Kolbotn før 2017-sesongen. Starten på oppholdet i Kolbotn skulle vise seg å bli et skademareritt. Hele 2017 gikk med til å utrede grunnen til at hun ble helt utmattet av trening, og da hun var begynt å bli bedre året etter, fikk hun et tilbakefall i mars. Først fra sommeren 2018 kunne hun trene noenlunde skikkelig. Først i september 2018 gjorde hun comeback på fotballbanen etter nesten to år på sidelinjen, i kampen mot sin tidligere klubb Arna-Bjørnar. Før 2019-sesongen ble hun utnevnt til kaptein for Kolbotn.

Høsten 2019 var hun ønsket av både Vålerenga og LSK Kvinner. Valget falt på til slutt på Vålerenga, hvor hun raskt ble en meget viktig spiller. I 2020 var hun sentral i laget som ble både serie- og cupmester for første gang i Vålerengas historie. Med Heien Hansens historie med sykdom som satte henne ut av spill i to sesonger, måtte de prioritere tøft hvordan de skulle fordele spilletiden hennes. Det gjorde at hun måtte starte på benken i cupfinalen mot LSK Kvinner, for å være klar til en planlagt Champions League-kamp kort tid etter. Hun kom derimot inn som innbytter i andre omgang i cupfinalen og satte fart på kampen, og hun var med å avgjøre kampen med en assist i ekstraomgangene.

Hun kom aldri på banen i 2021-sesongen grunnet helseutfordringene og høsten 2021 meddelte Heien Hansen at hun måtte legge opp på grunn av plager fra den genetisk muskelsykdommen, rabdomyolyse.

Hun har spilt en rekke kamper for det norske J19-landslaget, blant annet under U19-EM i 2014 der laget tok 3.-plass. For sin innsats under U19-EM sommeren 2014 fikk hun Statoils talentpris for juli.

Etter fotballkarrieren
----------------------

Samtidig som hun la opp som fotballspiller ble det klart at hun gikk inn i en ny rolle i støtteapparatet til Vålerenga, hvor hun skulle fokusere på individuell spilleroppfølging. I desember 2021 ble det kjent at hun var ansatt som utviklingsansvarlig i Kolbotn.

I juni 2022 ble det kjent at hun var ansatt i Viaplay som fotballekspert.

Annet
-----

Sammen med lagvenninne Andrine Tomter har hun hatt podcasten #hunpresterer. Hvor de blant annet hadde statsminister Erna Solberg som gjest.

Sigrid Heien Hansen har en tvillingsøster, Elise Heien Hansen, som spiller håndball for Aker Topphåndball, samt tre eldre søstre. Hennes far, Åge Hansen, var selv en markant spiller for Sandane på 1980-tallet. Hun er niese av journalist og tidligere redaktør, Jan Nik. Hansen.

Meritter
--------

#### Med Vålerenga

* Seriemester: 2020

* Norgesmester: 2020

Se også
-------

* Liste over kjente personer fra Gloppen kommune
* Liste over kjente elever ved Firda videregående skole

Referanser
----------

1. ↑   FBref, FBref spiller-ID 735bef73[Hentet fra Wikidata]
2. ↑   Soccerdonna, oppført som Sigrid Hansen, Soccerdonna spiller-ID 25986[Hentet fra Wikidata]
3. ↑  «Sigrid Heien Hansen blir ny Premier League-ekspert». *www.vg.no*. Besøkt 16. juni 2022.
4. ↑  Stølen, Kjell Arvid (5. juni 2014). «Sigrid til toppserieklubb». *NRK*. Besøkt 15. juni 2022.
5. ↑  Fotballforbund, Norges. «Sigrid Heien Hansen - Profil». *fotball.no - Norges Fotballforbund* **(norsk)**. Besøkt 15. juni 2022.
6. ↑  Kolstad (BA), Kristian Helle (Firda) og Jan Gunnar (12. september 2018). «(+) Tilbake etter to års skademareritt: Tårevått for bestevennene». *Bergensavisen* **(norsk)**. Besøkt 16. juni 2022.
7. ↑  Kolstad (BA), Kristian Helle (Firda) og Jan Gunnar (12. september 2018). «(+) Tilbake etter to års skademareritt: Tårevått for bestevennene». *Bergensavisen* **(norsk)**. Besøkt 16. juni 2022.
8. ↑  Hammervoll, Synne Grimen (22. mars 2019). «(+) Sigrid (23) frå Sandane er ny kaptein på Kolbotn». *Firda* **(norsk)**. Besøkt 16. juni 2022.
9. ↑  Alexander Larsen (30. juni 2020). «Heien Hansen: Om podcast-suksessen, barndommen og VIF-overgangen». *Norske Fotballkvinner*. Besøkt 16. juni 2022.
10. ↑  Dalsegg, Jens August (19. november 2019). «Sigrid Heien Hansen valgte Vålerenga». *Vålerenga Damefotball*. Besøkt 16. juni 2022.
11. ↑  «Sykdomsplaget VIF-profil må «velge» mellom CL-kamp og cupfinalen: – Det får bli opp til klubben». *www.aftenbladet.no*. Besøkt 16. juni 2022.
12. ↑  nrk.no (7. september 2021): *Vålerenga-profil legger opp etter skademareritt*, hentet 7. september 2021
13. ↑  Fotball.no: Statoil *Talentpris til Heien Hansen* Arkivert 22. november 2014 hos Wayback Machine. hentet 16. november 2014]
14. ↑  Dalsegg, Jens August (7. september 2021). «Sigrid Heien Hansen legger opp». *Vålerenga Damefotball*. Besøkt 16. juni 2022.
15. ↑  «Sigrid Heien Hansen ansatt som utviklingsansvarlig». *Kolbotn Kvinner*. 20. desember 2021. Besøkt 9. februar 2022.
16. ↑  «Sigrid Heien Hansen blir ny Premier League-ekspert». *www.vg.no*. Besøkt 16. juni 2022.
17. ↑  «Andrine og Sigrids nye fotballpodcast: – Personlig». *www.vg.no*. Besøkt 9. februar 2022.
18. ↑  Dalsegg, Jens August (18. september 2020). «Andrine, Sigrid og Erna!». *Vålerenga Damefotball*. Besøkt 9. februar 2022.

Eksterne lenker
---------------

* (no) Sigrid Heien Hansen – Norges Fotballforbund Rediger på Wikidata

* (de) Sigrid Heien Hansen – Soccerdonna Rediger på Wikidata

* (en) Sigrid Heien Hansen – FBref Rediger på Wikidata
* Spillerprofil hos Alt om fotball